  Майя Бывальцева Кунгожсьӧр литературая Росси лыдӟиськоннилэн лулчеберетъя но югдытосъя центрез кылдоз Ижкарын. Со пумысен тупанкылэз 25-тӥ гудырикошконэ юнматӥзы элькунысь Лулчеберетъя но туризмъя министерство, Кунгожсьӧр литературая Маргарита Рудомино нимо Росси лыдӟиськонни но Удмуртиысь Йӧскалык лыдӟиськонни, ивортэ министерстволэн пресс-службаез. Тупанкылын чакламын, Йӧскалык лыдӟиськонниын тодосъя конференциос, котырес ӝӧкъёс, лекциос, тодматонъёс, адӟытонъёс, вожвылъяськонъёс ортчылозы шуыса. Со сяна, выль центр издательствоя валче ӵектосъёсты быдэсъяны луонлык сётоз, со пӧлын кык кылын потӥсь изданиосын герӟаськемъёссэ, озьы ик кунгожсьӧр кылэз Интернет пыр дышетон удысэз азинтыны луоз. ВАТСАН Кунгожсьӧр литературая Маргарита Рудомино нимо библиотека, яке «Иностранка», — кунгожсьӧр литератураен ужась федерал лыдӟиськонни. 1921-тӥ арын Неофилологической интститутлэн лыдӟиськонниез сямен кылдытэмын. 1922-тӥ арысен 1973-тӥ арозь соин кивалтӥз совето библиотекарь Маргарита Ивановна Рудомино, лыдӟиськонни али солэсь нимзэ нуллэ. Интыяськемын Москвалэн шораз, Котельнической набережнойысь высотка вадьсын. Тегъёс: Лулчеберет Дышетон Ижкар лыдӟиськонни Удмуртия  